
Vonal a térben

Kulcsszavak: felsejlés;átfedés;takarás;erősítés;kiegészítés
A diósdi kőfejtő története egészen a 18. századig nyúlik vissza. Az itt kinyerhető kivételes minőségű mészkő sok nevezetes épületnek szolgált alapjául. Ezen a területen végzett különböző, hol kézi hol gépi, bányászfolyamatoknak a különleges lenyomata adja mai karakterének a magját. Az idő elteltével a természet elkezdett utat törni magának, megbontva a szabályos felületek egységét, ezért a biztonságos bejárhatóság miatt megerősítő munkálatokat végeztek a vájatok nyílásában. Mindezek eredménye lett egy különös egyveleg, ahol a térfoglalások minden egységet elvetnek.
A helyszín bejárása során két probléma azonnal észrevehető. Egyrészt, hogy a betonból készült szerkezeti hozzátételek egyáltalán nem lépnek párbeszédbe a kőfejtő karakterével. Másrészt, hogy a táj peremterületeire szorosan beépült lakóépületek jelenléte megakadályozza a bányakatlant a kiteljesedésétől.
Ez az összetett terület a tervezési feladat középpontja. Vajon az eltérő beavatkozások különbözőségük ellenére képesek megtalálni a helyük egyetlen közös térben? Hol képesek egymást erősíteni, kiegészíteni, és hol kell leválasztani őket egymástól? Hol kell megmutatni, eltakarni vagy hagyni átsejleni?
Célom egy olyan harmonikus atmoszféra megteremtése a kőfejtő környezetének, ahol az eltérő térmódosítások mindegyike megtalálja a saját helyét. Ahol a város közelsége teljesen kizárható. Egy vonal, amelynek különböző oldalai, más és más perspektívába helyezik a mögötte felsejlő, egymáson átfedő térelemeket.



